<classify> WAZIRI wa Katiba na Sheria wa Serikali ya Jamhuri ya Muungano, Profesa Palamagamba Kabudi amesema umefi ka wakati wa sheria zote za nchi kuandikwa kwa lugha ya Kiswahili, zifahamike vizuri kwa walengwa.Kabudi alisema hayo alipofanya mazungumzo na Waziri wa Nchi, Ofisi ya Rais, Katiba, Sheria na Utawala Bora Zanzibar, Haroun Ali Suleiman ofisini kwake, Unguja.Profesa Kabudi alisema wananchi kwa asilimia kubwa wanatumia Kiswahili kama lugha ya taifa hivyo siyo vizuri kuwa na sheria zinazotumiwa na wananchi zikiwa zimeandikwa kwa lugha ya kigeni ya Kiingereza.Alisema yapo malalamiko kutoka kwa baadhi ya wananchi kuhusu kuwapo kwa matumizi ya sheria nyingi ambazo zimeandikwa kwa kiingereza wakati watumiaji wake wanazungumza kwa ufasaha Kiswahili.Tunataka tubadilike kuanzia sasa ambapo sheria zetu zote tunataka kuziandika kwa lugha ya Kiswahili badala ya Kiingereza ili zifahamike na wananchi walio wengi, alisema Profesa Kabudi.Alisema ili kupata mafanikio ya ushirikiano wa karibu, yanahitajika kwa upande wa Zanzibar ambao wanao uzoefu mkubwa wa kuandika sheria kwa kiswahili.Alifurahishwa na juhudi zinazochukuliwa na Serikali ya Mapinduzi ya Zanzibar SMZ kuandika sheria zake kwa Kiswahili pamoja na kuanzishwa kwa Ofisi ya Mkurugenzi wa Mashitaka.Awali, Waziri wa Nchi, Ofisi ya Rais, Katiba, Sheria na Utawala Bora, Haroun Ali Suleiman alimpongeza Profesa Kabudi kwa kuonesha mfano wa ziara ambayo lengo lake kubwa ni kuleta ufanisi wa kazi pamoja na kuzipatia ufumbuzi kero za wananchi katika masuala ya sheria.Alisema wizara hizo mbili baadhi ya kazi zake zinafanana ambazo ni masuala ya sheria na haki za binadamu na wananchi kwa ujumla. Nakupongeza kwa ujio wa ziara yako yenye lengo la kubadilisha mawazo na kuleta ufanisi wa majukumu ya kazi kama vile tunavyotakiwa kufanya na viongozi wetu wa nchi, alisema Suleiman.  <topic>: kitaifa 